[Foto’s] Durban-protesoptogte gaan voort ná hofaansoekOptoggangers in Durban, KwaZulu-Natal (7 April 2017). Foto: Twitter Nadat die hooggeregshof in Durban ŉ dringende aansoek aan die DA toegestaan het wat Zandile Gumede, die eThekwini-burgemeester, verhoed om wetstoepassingsagentskappe te beveel om betogers in hegtenis te neem, het duisende inwoners vandag opgedaag om aan die optog deel te neem. Zwakele Mncwango, die DA se leier in KwaZulu-Natal, het dit as ŉ oorwinning vir die grondwetlike reg tot vreedsame betoging bestempel. “Ons doen ŉ beroep op alle Suid-Afrikaners om by enige van die vreedsame optogte regoor die land aan te sluit,” het Mncwango vroeër in ŉ verklaring gesê. “In ŉ tyd van krisis het ons nou die geleentheid om saam te staan, ongeag ons politieke affiliasies, en ŉ harde en duidelike boodskap te stuur dat [pres.] Jacob Zuma moet gaan en nóú moet gaan.” Optoggangers in Durban, KwaZulu-Natal (7 April 2017). Foto: Twitter Die DA moes Donderdag ŉ aansoek by die hooggeregshof indien nadat Gumede na bewering gesê het enigiemand wat aan ŉ optog teen Zuma deelneem, sal in hegtenis geneem word omdat dit ŉ daad van hoogverraad sal wees. Gumede het na bewering gesê metrobeamptes en lede van die SAPD sal regoor die stad ontplooi word om enigiemand in hegtenis neem wat teen Zuma betoog. Gumede het later hierdie uitspraak teruggetrek en gesê mense is vry om hul grondwetlike regte uit te oefen, maar optoggangers gemaan om nie ander te beseer of infrastruktuur te beskadig nie. Suid-Afrikaners het Vrydag in hul duisende by optogte regoor die land aangesluit, van Pretoria tot in Kaapstad. Die betogers dring daarop aan dat Zuma uit sy pos verwyder moet word. Die eThekwini-munisipaliteit het in ŉ verklaring gesê daar is toestemming gegee aan die “People’s March” wat van die sirkusterrein naby die Suncoast Casino and Entertainment World sal beweeg, asook aan ŉ optog in die sakesentrum wat deur die ANC-jeugliga gehou word. Sosialemediagebruikers het die onderstaande foto’s van die protesaksies in Durban gedeel: